“Ota-onangdan voz kechasan, deyishgan”. Milena Madmusayeva eri bilan ajrashishi tafsilotlarini so‘zlab berdi (video)

Taniqli opera xonandasi Milena Madmusayeva “O‘zim” loyihasiga bergan intervyusida 10 oy azoblar ichida yashagani hamda turmush o‘rtog‘i bilan ajrashishi tafsilotlari haqida so‘zlab berdi.
“Yangi kelin bo‘lib tushganimda qaynonam ota-onangizni unutasiz, deb aytganlar. Telefonlarimni olib qo‘yishgan. Haftada bir marta, juma kuni turmush o‘rtog‘imning oldilarida 2 daqiqa ota-onam bilan gaplashish huquqi berilgan edi. Haligacha hayron qolaman, nima sababdan qaynonam menga shu gaplarni aytgan. Bir kuni ota-onamni sog‘inib yig‘lab o‘tirsam, qaynonam kelib, bo‘ldi, men ham shunaqa kelin bo‘lganman. Kelinlik shunaqa. Ota-onangizni unuting, ulardan voz keching, deganlar. Men qaynonamning ko‘zlariga hech qachon tik boqmaganman. Ularga onam o‘rgatganlaridek yaxshi muomalada bo‘lardim, sochlarini yuvib qo‘yardim. To‘y-hashamlarga borar bo‘lsalar, tirnoqlarini manikyur qilib, taqinchoqlarimni berib turardim. Yuzlariga niqoblar qilib qo‘yardim. Ularni onamdek yaxshi ko‘rishga harakat qilganman. Lekin men ular uchun begona bo‘lganman. Hattoki turmush o‘rtog‘im uchun ham begona bo‘lganman. Men u yerda o‘zimni xuddi bo‘rilar orasiga tushib qolgandek sezardim. 10 oy chidaganman, turmushim buzilmasligiga harakat qilganman. Bir kuni olti oylik homiladorman, soat kechasi 12:00, ota-onamni sog‘inib yig‘laganman, turmush o‘rtog‘imga ertaga onamga telefon qilib bering, deganman. Shunda ular senga necha marta aytish kerak? Ota-onang haqida umuman gapirma! Umuman, men gapirayotganimda tik turib eshit, deb turg‘izib qo‘yganlar. Shunda havo yetmay, mazam bo‘lmay, ko‘chaga chiqib ketganman. Uch soat ko‘chada yurganman. Qaytib kelib, yuzimni yuvsam, yuzimning bir tomoni qiyshayib qolgan bo‘lgan. Farzandim uchun qo‘rqib ketganman. Ertalab tong otishi bilan mashinamga o‘tirib, oyimlarning uyiga ketganman”, — deydi Milena ko‘z yoshlarini tiya olmay.
Milenaning aytishicha, turmush o‘rtog‘i ikki kundan so‘ng undan kechirim so‘rab, uyiga olib ketadi. Shu voqeadan keyin xonandaga ota-onasi bilan xohlagan vaqtida telefon orqali suhbatlashishiga ruxsat berishgan.
“Farzandim tug‘ilganidan so‘ng yana mojarolar, taqiqlar boshlangan. Onamlarni gapirsam, jahllari chiqib ketardi. Na turmush o‘rtoqqa keraksan, na ota-onasiga, na qaynuka, qaynsingilga keraksan. Faqat qullikka keraksan”, — deydi xonanda.
Milena mana shunday voqea-hodisalardan so‘ng ota-onasidan uni olib ketishlarini so‘raydi. Ota-onasinikida bir oy yashaganidan so‘ng u turmush o‘rtog‘iga qo‘ng‘iroq qiladi.
“Bu bizning o‘rtamizdagi munosabatimiz. Farzandingiz sizning farzandingiz. Xohlagan paytingizda kelib ko‘rishingiz mumkin, deb aytganman. Shunda turmush o‘rtog‘im u qiz o‘sha xonadonda katta bo‘lar ekan, u menga begona, degan edilar. Mana, qizim 4 yoshga kirgan, lekin turmush o‘rtog‘im biror marta uni ko‘rishga kelmagan, qizim uni tanimaydi”, — deydi Milena.
Ma’lumot uchun, Milena Madmusayeva 1987-yilda tug‘ilgan. O‘zbekiston davlat konservatoriyasini tamomlagan xonanda Italiya, Fransiya, Ispaniya kabi mamlakatlarda o‘tkazilgan nufuzli xalqaro tanlovlarda ishtirok etib, g‘oliblikni qo‘lga kiritgan. Milena Madmusayeva 2016-yilning 25-aprelida o‘z prodyuseri Abduhamid Xalilovga turmushga chiqqan, juftlik 2017-yilning 1-aprelida qiz farzandli bo‘lgan edi.
 “Qalbimni qattiq yaralashgan”. Milena Madmusayeva omadsiz turmushi tufayli tushkunlikka tushib qolgani haqida yig‘lab gapirdi (video)